Posttraumatický rast

Posttraumatický rast (angl. post-traumatic growth, skr. PTG) je označenie pozitívnej psychologickej zmeny vznikajúcej v dôsledku zvládania následkov traumy. Rozumie sa tým zmena vo vnímaní seba samého, medziľudských vzťahov a chápania sveta, ktoré presahujú pôvodnú úroveň fungovania jednotlivca.Tedeschi, R. G.; Calhoun, L. G. (1996). The Posttraumatic Growth Inventory: Measuring the Positive Legacy of Trauma. Journal of Traumatic Stress, 9(3), 455–471.Tedeschi, R. G.; Calhoun, L. G. (2004). Posttraumatic Growth: Conceptual Foundations and Empirical Evidence. Psychological Inquiry, 15(1), 1–18.

Pojem posttraumatického rastu zaviedli v 90. rokoch 20. storočia americkí psychológovia Richard Tedeschi a Lawrence Calhoun v kontexte výskumu zvládania traumy a pozitívnej psychológie. Posttraumatický rast sa chápe ako odlišný konštrukt od reziliencie: kým rezilientná osoba si dokáže zachovať relatívne stabilnú úroveň fungovania, posttraumatický rast predpokladá hlbšie narušenie dovtedajších presvedčení a následné prebudovanie nového spôsobu chápania seba a sveta.

 Charakteristika 
Posttraumatický rast sa typicky opisuje vo viacerých oblastiach, ako sú:

 zlepšené medziľudské vzťahy a zvýšená vnímavosť k iným ľuďom,
 väčší pocit osobnej sily,
 zmena životných priorít a väčšia životná spokojnosť,
 vznik nových možností a životných ciest,
 zmeny v oblasti duchovna alebo životnej filozofie.

Výskum ukazuje, že posttraumatický rast môže koexistovať s negatívnymi psychickými dôsledkami traumy, ako je posttraumatická stresová porucha (PTSD). Neznamená popieranie utrpenia, ale skôr to, že niektorí ľudia popri ňom zažívajú aj dlhodobé pozitívne zmeny.Dursun, P. (2021). Posttraumatic Growth: A Comprehensive Evaluation of the Concept. Turkish Journal of Psychiatry, 31(Suppl. 1), 37–46.

 Výskum 
Najčastejšie používaným nástrojom na meranie posttraumatického rastu je Posttraumatic Growth Inventory (PTGI), 21-položkový dotazník zameraný na uvedené oblasti pozitívnych zmien po traume. Empirické štúdie potvrdili výskyt posttraumatického rastu v rôznych populáciách (napr. u preživších prírodných katastrof, onkologických pacientov, pozostalých po strate blízkej osoby) a skúmajú jeho súvislosť s osobnostnými črtami, štýlmi zvládania a sociálnou oporou.Dursun, P. (2021). Posttraumatic Growth: A Comprehensive Evaluation of the Concept. Turkish Journal of Psychiatry, 31(Suppl. 1), 37–46.Calhoun, L. G.; Tedeschi, R. G. (eds.) (2006). Handbook of Posttraumatic Growth: Research and Practice. Mahwah, NJ: Lawrence Erlbaum Associates.

 Referencie 

Kategória:Klinická psychológia
Kategória:Ľudské správanie
Kategória:Duševné poruchy